Castilla y León

Castilla y León (ka Kastiilia ja León) on Hispaania autonoomne piirkond, mis asub riigi põhjaosas. Castilla y León piirneb Portugaliga ning Madridi, Castilla – La Mancha, Extremadura, Galicia, Astuuria, Kantaabria, Baski, Aragóni ja La Rioja piirkonnaga. Piirkond jaguneb üheksaks provintsiks: Ávila provints, Burgose provints, Leóni provints, Palencia provints, Salamanca provints, Segovia provints, Soria provints, Zamora provints ja Valladolidi provints. Castilla y Leóni pindala on 94 222 km², millega see on Hispaania autonoomsete piirkondade seas suurim. Asustustihedus on aga madal ja 2024. aasta seisuga elas seal 2,39 miljonit inimest, millega rahvastikutihedus on umbes 25 inimest/km². Piirkonna suurimad linnad on Palencia ja Valladolid. Piirkonna pealinn pole ametlikult määratud, kuid kuna täidesaatva ja seadusandliku võimu asukohaks on Valladolid on see de facto piirkonna pealinn. Castilla y León loodi 1983. aastal, ühendades provintsid, mis ajalooliselt olid osa Leóni ja Vana-Kastiilia piirkondadest. Castilla y León koosneb peamiselt Meseta Centrali põhjaosast ja seda ümbritsevad Kantaabria mäed põhjas, Kesk-Kordiljeerid lõunas ja Ibeeria mäed idas. Piirkonnast voolab välja Douro jõgi, mis suundub läände Atlandi ookeani poole. Piirkonnas on 11 UNESCO maailmapärandi nimistusse kuuluvat objekti, tehes sellest (koos Itaalia Lombardia piirkonnaga) piirkonna, kus on kõige rohkem UNESCO maailmapärandi objekte. Vaata ka Ribera del Duero Viited